Illum tfakkar il-250 anniversarju mit-twelid ta’ Mikiel Anton Vassalli – Missier l-ilsien Malti. Vassalli għaraf in-natura vera tal-ilsien Malti li xtaq jarah imħaddem bħala lsien uffiċċjali. Għalih il-lingwa Maltija kienet is-simbolu ewlieni tal-kultura. Fil-kitbiet tiegħu, Mikiel Anton Vassalli ħajjar lill-Maltin jgħożżu x-xogħol tiegħu għax fi kliemu hu miġbur minn wieħed fosthom. Mikiel Anton Vassalli twieled Ħaż-Żebbuġ fil-5 ta’ Marzu, 1764. Kunjomu kien Vassallo. Sar Vassalli meta kien jippublika l-kotba bil-Latin u kunjomu kien jitniżżel hekk. Sakemm kellu 30 sena kien għadu Ruma fejn diġa kien ippubblika l-alfabett Malti u l-grammatika Maltija. Lura Malta talab lill-Gran Mastru de Rohan il-permess li jiftaħ skola biex jgħallem il-Malti. Missier il-lingwa Maltija baqa’ magħruf għad-dizzjunarju bi 18,000 kelma li semmih il-Lexicon, fejn kull kelma kienet spjegata bil-Latin imbagħad bit-Taljan. Kien ippublika wkoll ġabra ta’ qwiel bil-Malti li bihom fittex li jinterpreta l-identita’ u l-għerf tal-poplu Malti ta’ żmienu. Mikiel Anton Vassalli għex fi żmien meta l-gżejjer Maltin kienu mxebba bit-tmexxija tal-Kavallieri. Kemm dam Ruma hu tħabbeb mal-idea tar-rivoluzzjoni Franċiża – l-idea tal-ġustizzja, fraternità u ugwaljanza. Dun Karm isejjaħ lil Mikiel Anton Vassalli, Żebbuġi bħalu, “Malti safi tassew mhux għax għallimt il-ġmiel, is-saħħa, il-għana tal-lsien li tkellmu bih ommok u ommi, iżd’ għax ħabbejtha lil din l-art ħanina, u kont ewlieni fost in-nisel tagħna li ħsibt il-jedd li nkunu ġens għalina.” Storja: Ruth Castillo